吳學士石屏歌
作者：歐陽修
朝代：宋

paragraphs: 晨光入林眾鳥驚，腷膊羣飛鴉亂鳴。
穿林四散投空去，黄口巢中饑待哺。
雌者下啄雄高盤，雄雌相呼飛復還。
空林無人鳥聲樂，古木參天枝屈蟠。
下有怪石橫樹間，煙埋草沒苔蘚斑。
借問此景誰圖寫，乃是吳家石屏者。
虢工刳山取山骨，朝鑱暮斵非一日，萬象皆從石中出。
吾嗟人愚不見天地造化之初難，乃云萬物生自然。
豈知鎸鑱刻畫醜與妍，千狀萬態不可殫。
神愁鬼泣晝夜不得閑，不然安得巧工妙手憊精竭思不可到，若無若有縹緲生雲煙。
鬼神功成天地惜，藏在虢山深處石。
惟人有心無不獲，天地雖神藏不得。
又疑鬼神好勝憎吾儕，欲極奇怪窮吾才，乃傳張生自西來。
吳家學士見且咍，醉點紫毫淋墨煤。
君才自與鬼神鬭，嗟我老矣安能陪。